তাঁতীবাজারে ব্যবসায়ীর ৭০ লাখ টাকা ছিনতাই
রাজধানীর তাঁতীবাজার এলাকায় এক ফল ব্যবসায়ীর ৭০ লাখ টাকা ছিনতাই হয়েছে। ওই ব্যবসায়ীর নাম মহিউদ্দিন মহির। শুক্রবার বিকালে ছিনতাইয়ের এ ঘটনা ঘটে। 







ছিনতাইকালে মহিউদ্দিনকে মারধরও করা হয়েছে। এ ঘটনায় শনিবার ঢাকা মহানগর পুলিশের (ডিএমপি) কোতয়ালী থানায় মামলা করেছে ভুক্তভোগী ওই ব্যবসায়ী। তবে মামলার বিষয়ে বিস্তারিত জানায়নি পুলিশ।  




ডিএমপির লালবাগ বিভাগের কোতয়ালী জোনের সহকারী কমিশনার (এসি) শাহিনুর ইসলাম ঘটনার সত্যতা নিশ্চিত করে বলেন, মামলা হয়েছে, আসামি গ্রেফতারে অভিযান চলছে। তবে ঘটনার বিষয়ে বিস্তারিত জানাননি তিনি। 
মামলার তদন্ত সংশ্লিষ্ট সূত্র বলছে, শুক্রবার বিকালে ব্যবসায়ী মহিউদ্দিন মহির ইসলামপুরের বাদামতলী থেকে তাঁতীবাজার এলাকায় তাদের দোকানে যাওয়ার সময় ছিনতাইকারীর কবলে পড়েন। ভুক্তভোগী ব্যবসায়ী শনিবার মামলা করেছেন। 
থানা সূত্র জানায়, মামলার তদন্তের দায়িত্ব দেওয়া হয়েছে কোতয়ালী থানার এসআই রাশেদুল হাসানকে। 
এ বিষয়ে জানতে চাইলে রাশেদুল হাসান যুগান্তরকে বলেন, আমরা একাধিক টিম আসামি গ্রেফতারে কাজ করছি। আসামি গ্রেফতারের পর বিস্তারিত জানানো হবে।

রাজধানীর তাঁতীবাজার এলাকায় এক ফল ব্যবসায়ীর ৭০ লাখ টাকা ছিনতাই হয়েছে। ওই ব্যবসায়ীর নাম মহিউদ্দিন মহির।শুক্রবার বিকালে ছিনতাইয়ের এ ঘটনা ঘটে।